Suomalainen jätti tiistain Raptors-ottelun kesken.

NBA-seura Chicago Bullsin suomalaistähden Lauri Markkasen, 21, kausi on ohi.

Bullsin verkkosivujen mukaan Markkanen kävi tutkimuksissa kärsittyään nopeasta sykkeestä ja uupumuksesta tiistain kamppailussa Toronto Raptorsia vastaan.

– Tässä vaiheessa kaikki on näyttänyt normaalilta, mutta varotoimena lääketieteellinen tiimi on suositellut lisätutkimuksia seuraavan 10–14 päivän aikana. Markkanen ei palaa kentälle loppukauden aikana, tiedotteessa todetaan.

Bulls-pomo John Paxsonin mukaan pelaajien pitkän tähtäimen terveys on organisaation ykkösprioriteetti.

– Jatkamme Laurin tilanteen seuraamista ja teemme töitä lääketieteellisen henkilökunnan ja lääkäreiden kanssa, jotta voimme tarjota hänelle kaiken mitä hän tarvitsee, hän sanoo.

Suomalaisen kauden viimeiseksi kamppailuksi jäi tiistain ottelu Toronto Raptorsia vastaan.­

Päävalmentaja Jim Boylen kommentoi asiaa seuran Twitter-tilillä.

– Tietysti olemme pettyneitä Laurin ja joukkueen puolesta. Toivomme kuitenkin, että hän toipuu kuntoon.

Keskiviikkona Portland Trail Blazersille pistein 98–118 hävinneellä Bullsilla on vielä kuusi ottelua jäljellä. Pudotuspelien ulkopuolelle jäävän siipirikkoisen joukkueen kausi päättyy runkosarjaan.

Alkukaudesta Markkanen oli monta viikkoa sivussa loukkaantumisen takia. Tämän kauden 52 ottelussa hänelle kertyi keskimäärin 18,7 pistettä, 9 levypalloa ja 1,4 syöttöä.

Bulls nosti Markkasen tilalle kokoonpanoon Rawle Alkinsin, joka pelasi aiemmin suomalaisen kanssa Arizonan yliopistojoukkueessa.